pythainlp/thaigov-v2-corpus-22032023 huggingface dataset:
วันพุธที่ 26 สิงหาคม 2563
‘ก.แรงงาน’ อบรม ‘ขรก. ให้ทันต่อการเปลี่ยนแปลงทางเทคโนโลยีดิจิทัล ยุค 4.0’
รองปลัดกระทรวงแรงงาน เปิดโครงการอบรมให้ความรู้การบริหารจัดการศูนย์ข้อมูลแรงงานแห่งชาติและการใช้ประโยชน์ข้อมูลสู่การเป็น Provincial Big Data พัฒนาศักยภาพดิจิทัลของบุคลากรภายในองค์กร ให้มีความรู้เท่าทันต่อสถานการณ์การเปลี่ยนแปลงเทคโนโลยีดิจิทัลของโลกใน
วันนี้ (26 ส.ค. 63) เวลา 13.45 น. นายสุรพล พลอยสุข รองปลัดกระทรวงแรงงาน เป็นประธาน ในพิธีเปิดโครงการอบรมให้ความรู้การบริหารจัดการศูนย์ข้อมูลแรงงานแห่งชาติและการใช้ประโยชน์ข้อมูลสู่การเป็น Provincial Big Data ณ ห้อง แกรนด์ บอลรูม โรงแรม เอส รัชดา กรุงเทพฯ โดย รองปลัดกระทรวงแรงงาน กล่าวว่า “การจัดการอบรมในครั้งนี้ มีความสำคัญอย่างยิ่งต่อการสร้างการรับรู้ สร้างความเข้าใจ และเป็นการเตรียมพร้อมบุคลากร เพื่อเข้าสู่ยุคระบบเศรษฐกิจและสังคมดิจิทัลที่เทคโนโลยีดิจิทัลเข้ามามีบทบาทสำคัญ และมีความจำเป็นอย่างมากต่อวิถีชีวิตของคน และส่งผลให้เกิดการเปลี่ยนแปลงโครงสร้าง รูปแบบกิจกรรม ทางเศรษฐกิจ กระบวนการผลิต การค้า การบริการ กระบวนการทางสังคม รวมถึงปฏิสัมพันธ์ระหว่างบุคคลรวมทั้งส่งผลต่อการปฏิบัติงาน และการบริหารงานของหน่วยงานภาครัฐ และภาคเอกชน ตัวอย่างเช่น Big Data ซึ่งเป็นเทคโนโลยีที่สร้างประโยชน์และนำมาประยุกต์ใช้ในองค์กรได้อย่างมีประสิทธิภาพ
โดยการจัดอบรมในครั้งนี้ เป็นเพียงการเริ่มต้น เพื่อสร้างการรับรู้ สร้างความเข้าใจ และการพัฒนาศักยภาพดิจิทัลของบุคลากรภายในองค์กร เกี่ยวกับกระแสเทคโนโลยีดิจิทัลที่ส่งผลกระทบต่อทิศทางการทำงานของบุคลากรสำนักงานปลัดกระทรวงแรงงานในยุค 4.0 โดยเฉพาะความรู้ ความเข้าใจ เกี่ยวกับ Big Data ซึ่งเป็นความท้าทายของบุคลากรในการบริหารจัดการข้อมูล และการนำข้อมูลขนาดใหญ่มาใช้ประโยชน์ในการทำงาน เพื่อให้บุคลากรของหน่วยงานมีความรู้เท่าทันต่อสถานการณ์การเปลี่ยนแปลงเทคโนโลยีดิจิทัลของโลกที่สัมพันธ์กับทิศทางการบริหารงานของรัฐบาลในยุคเศรษฐกิจและสังคมดิจิทัล รวมทั้งสามารถปรับตัวสร้างสมรรถนะให้ตนเองโดยนำเทคโนโลยีดิจิทัลหรือนวัตกรรมใหม่ๆ มาประยุกต์ใช้ในการทำงานเพื่อประโยชน์ แก่องค์กรต่อไป”
โครงการอบรมนี้ จัดขึ้นระหว่างวันที่ 26 - 27 สิงหาคม 2563 โดยมีผู้เข้ารับการอบรมประกอบด้วยผู้อำนวยการสำนัก ผู้อำนวยการศูนย์ ผู้อำนวยการกอง ผู้เชี่ยวชาญด้านการพัฒนาระบบบริหาร ผู้ตรวจสอบภายในกระทรวง หัวหน้าศูนย์ปฏิบัติการต่อต้านการทุจริต แรงงานจังหวัด ผู้อำนวยการกลุ่มงาน ข้าราชการ และเจ้าหน้าที่ผู้ปฏิบัติงานของหน่วยงานสังกัดสำนักงานปลัดกระทรวงแรงงาน จำนวน 130 คน
+++++++++++++++++++
กองเผยแพร่และประชาสัมพันธ์
26 สิงหาคม 2563
วันศุกร์ที่ 11 กันยายน 2563
‘นฤมล’ เยือนเมืองปากน้ำโพ พัฒนาอาชีพเกษตรยุคใหม่
รัฐมนตรีช่วยว่าการกระทรวงแรงาน ลงพื้นที่ จ.นครสวรรค์ กระตุ้นแรงงานภาคการเกษตร พัฒนาตนเองสู่เกษตรกร 4.0
วันที่ 11 กันยายน 2563 ศาสตราจารย์ นฤมล ภิญโญสินวัฒน์ รัฐมนตรีช่วยว่าการการทรวงแรงงาน ลงพื้นที่จังหวัดนครสวรรค์ ซึ่งพลเอก ประวิตร วงษ์สุวรรณ รองนายกรัฐมนตรี เป็นประธานมอบสัญญาเช่าที่ดินราชพัสดุให้กับราษฎร โดยสัญญาเช่าจำนวนมาก เป็นการเช่าเพื่อทำการเกษตร กระทรวงแรงงาน จึงนำเทคโนโลยีที่เกี่ยวข้องกับเกตรกรรม แนะนำแก่ประชาชน เพื่อใช้เพิ่มผลผลิตที่สูงขึ้น และช่วยลดต้นทุนการผลิต
กิจกรรมที่กระทรวงแรงงงานได้นำมาบริการประชาชน ณ บึงบอระเพ็ด จังหวัดนครสวรรค์ ในวันนี้ ได้แก่ สำนักงานแรงงานจังหวัดนครสวรรค์ ให้บริการ การรับเรื่องราวร้องทุกข์ร้องเรียน สำนักงานจัดหางานจังหวัดนครสวรรค์ แนะแนวตำแหน่งงาน รับสมัครงาน สถาบันพัฒนาฝีมือแรงงาน 8 นครสวรรค์ นำเทคโนโลยีการควบคุมอากาศยานไร้คนขับ (Drone) เพื่อการเกษตร แนะนำเกษตรกรที่สนใจ นำเทคโนโลยีดังกล่าวมาใช้เพื่อลดต้นทุนการผลิต ซึ่งกรมพัฒนาฝีมือแรงงานร่วมกับ บริษัท แอโร กรุ๊ป (1992) จำกัด จัดฝึกอบรมให้ความรู้แก่แรงงานในภาคการเกษตร สำนักงานสวัสดิการและคุ้มครองแรงงานจังหวัดนครสวรรค์ ให้คำปรึกษา การรับคำร้องทุกข์ ร้องเรียนเกี่ยวกับสภาพการจ้างงานทั้งในระบบและนอกระบบ
สำนักงานประกันสังคมจังหวัดนครสวรรค์ ให้ความรู้ในเรื่องสิทธิประโยชน์กับผู้ประกันตน การรณรงค์ส่งเสริมการสมัครเป็นผู้ประกันตนมาตรา 40 พร้อมให้บริการรับสมัครผู้ประกันตนมาตรา 40 และศูนย์ความปลอดภัยในการทำงานเขต 6 เผยแพร่ความรู้การใช้สารเคมีในการทำงานการเกษตร
ศาสตราจารย์ นฤมล กล่าวว่า ความก้าวหน้าทางเทคโนโลยีดิจิทัลในปัจจุบัน ทำให้ผู้ที่ประกอบอาชีพเกษตรกรยกระดับสู่การเป็น Smart Farmer ซึ่งรัฐบาลโดยการนำของ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้ฝากความห่วงใยมายังพี่น้องเกษตรกรทุกคน และต้องการเห็นเกษตรกรยุคใหม่ มีความรู้ มีทักษะที่สามารถพัฒนาอาชีพของตนเอง ไปสู่การเพิ่มรายได้ ลดรายจ่าย ด้วยการนำนวัตกรรมต่างๆ เข้ามาประยุกต์ใช้ การควบคุมอากาศยานไร้คนขับ (Drone) เพื่อการเกษตร จึงเป็นอีกทางเลือกแก่เกษตรกร ในการเพิ่มผลผลิตการเกษตร และทำงานได้รวดเร็วขึ้น กรมพัฒนาฝีมือแรงงานจึงเดินหน้าพัฒนาทักษะให้ความรู้ในเรื่องดังกล่าว เพื่อให้ เกษตรกร สามารถนำความรู้ที่ได้ไปต่อยอด สู่การเป็นเกษตรกรยุค 4.0 ต่อไป และเพิ่มหลักสูตรใหม่ ๆ ที่ตอบสนองความต้องการของแรงงานภาคการเกษตรได้อย่างแท้จริง
-------------------------------------
วันพฤหัสบดีที่ 3 กันยายน 2563
ผลการปราบปรามผู้กระทำผิดกฎหมายสรรพสามิตประจำปีงบประมาณ พ.ศ. 2563 ระหว่างวันที่ 28 สิงหาคม – 2 กันยายน 2563
ผลการปราบปรามผู้กระทำผิดกฎหมายสรรพสามิตประจำปีงบประมาณ พ.ศ. 2563 ระหว่างวันที่ 28 สิงหาคม – 2 กันยายน 2563  พบการกระทำผิด จำนวน 256 คดี คิดเป็นเงินค่าปรับ 4.16 ล้านบาท
นายวรวรรธน์ ภิญโญ ที่ปรึกษาด้านพัฒนาระบบควบคุมทางสรรพสามิต ในฐานะโฆษกกรมสรรพสามิต เปิดเผยว่า ได้ดำเนินงานตามมาตรการเชิงรุกในการป้องกันและปราบปรามผู้กระทำผิด กฎหมายสรรพสามิตตามพระราชบัญญัติภาษีสรรพสามิต พ.ศ. 2560 และจูงใจผู้ที่อยู่นอกระบบให้เข้ามาสู่ ระบบภาษี ซึ่งที่ผ่านมา กรมสรรพสามิตได้จัดทำแผนเฉพาะกิจปราบปรามผู้กระทำผิดกฎหมายสรรพสามิตโดยระดมกำลังเจ้าหน้าที่ ชุดเฉพาะกิจจากสำนักตรวจสอบ ป้องกันและปราบปราม และเจ้าหน้าที่สรรพสามิต พื้นที่ทั่วประเทศพร้อมสนธิกำลังกับหน่วยงานที่เกี่ยวข้องร่วมกันตรวจสอบและปราบปรามการกระทำผิดกฎหมายสรรพสามิตตามพื้นที่เป้าหมายที่คาดว่าอาจมีการกระทำผิด เพื่อสร้างความเป็นธรรม โปร่งใส และ ความมั่นใจให้แก่ผู้ประกอบการที่เสียภาษีโดยสุจริต และเพื่อเป็นมาตรการเสริมทางอ้อมในการดูแลสุขภาพของผู้บริโภคให้บริโภคสินค้าที่ปลอดภัยและได้มาตรฐาน
สำหรับผลการปราบปรามผู้กระทำผิดกฎหมายสรรพสามิตทั่วประเทศ ปีงบประมาณ 2563 (ระหว่างวันที่ 28 สิงหาคม - 2 กันยายน 2563) พบว่ามีการกระทำผิด จำนวน 256 คดี คิดเป็นเงินค่าปรับ 4.16 ล้านบาท โดยแยกเป็น สุรา จำนวน 144 คดี ค่าปรับ 1.28 ล้านบาท ยาสูบ จำนวน 66 คดี ค่าปรับ 1.59 ล้านบาท ไพ่ จำนวน 2 คดี ค่าปรับ 0.02 ล้านบาท น้ำมันและผลิตภัณฑ์น้ำมัน จำนวน 9 คดี ค่าปรับ 0.28 ล้านบาท น้ำหอม จำนวน 2 คดี ค่าปรับ 0.06 ล้านบาท รถจักรยานยนต์ จำนวน 18 คดี ค่าปรับ 0.43 ล้านบาท และสินค้าอื่น ๆ จำนวน 15 คดี ค่าปรับ 0.50 ล้านบาท โดยมีของกลางแยกเป็นน้ำสุรา จำนวน 6,548.525 ลิตร ยาสูบ จำนวน 6,894 ซอง ไพ่ จำนวน 104 สำรับ น้ำมันและผลิตภัณฑ์น้ำมัน จำนวน 14,730.000 ลิตร น้ำหอม จำนวน 225 ขวด รถจักรยานยนต์ จำนวน 38 คัน
สรุปยอดรวมในปีงบประมาณ พ.ศ. 2563 ตั้งแต่วันที่ 1 ตุลาคม 2562 – 2 กันยายน 2563 พบว่ามีการกระทำผิด จำนวน 26,276 คดี คิดเป็นเงินค่าปรับ 458.00 ล้านบาท โดยแยกเป็น สุรา จำนวน 15,006 คดี ค่าปรับ 150.38 ล้านบาท ยาสูบ จำนวน 7,763 คดี ค่าปรับ 179.50 ล้านบาท ไพ่ จำนวน 567 คดี ค่าปรับ 7.97 ล้านบาท น้ำมันและผลิตภัณฑ์น้ำมัน จำนวน 1,157 คดี ค่าปรับ 55.46 ล้านบาท น้ำหอม จำนวน 68 คดี ค่าปรับ 1.79 ล้านบาท รถจักรยานยนต์ จำนวน 1,164 คดี ค่าปรับ จำนวน 29.38 ล้านบาท และสินค้าอื่น ๆ จำนวน 551 คดี ค่าปรับ 33.52 ล้านบาท โดยมีของกลางแยกเป็นน้ำสุรา จำนวน 1,801,034.819 ลิตร ยาสูบ จำนวน 486,947 ซอง ไพ่ จำนวน 67,116 สำรับ น้ำมันและผลิตภัณฑ์น้ำมัน จำนวน 2,970,798.000 ลิตร น้ำหอม จำนวน 46,716 ขวด รถจักรยานยนต์ จำนวน 1,330 คัน
“หากประชาชนท่านใดทราบเบาะแสการกระทำความผิดเกี่ยวกับสินค้าที่ต้องเสียภาษีสรรพสามิตสามารถแจ้งโดยตรงได้ที่กรมสรรพสามิต หรือสำนักงานสรรพสามิตพื้นที่ทุกแห่งทั่วประเทศ หรือ Call center 1713 ได้ตลอด 24 ชั่วโมง หรือที่ www.excise.go.th ซึ่งกรมสรรพสามิตจะปกปิดข้อมูลของผู้แจ้งเบาะแสเป็นความลับ และจะมอบสินบนนำจับให้ ภายหลังจากคดีเสร็จสิ้นเรียบร้อยแล้ว”
ฝ่ายประชาสัมพันธ์ สำนักงานเลขานุการกรม กรมสรรพสามิต
โทร/โทรสาร 0 2241 4778
วันพฤหัสบดีที่ 17 กันยายน 2563
LANNA Gastronomy ฟื้นฟูการท่องเที่ยวหลังวิกฤติโควิด-19
วันพฤหัสบดีที่ 17 กันยายน 2563
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลอนุมัติงบประมาณ 48 ล้านบาท เพื่อฟื้นฟูการท่องเที่ยวหลังวิกฤติโควิด-19 ผ่านโครงการ Gastronomy Tourism : LANNA Gastronomy “คิดถึงเชียงใหม่” มุ่งพัฒนาเมืองเชียงใหม่ให้เป็นเมืองท่องเที่ยวเชิงวัฒนธรรมอาหารล้านนาแบบใหม่ ให้กลับมาเติบโต มีศักยภาพ และพึ่งพาตนเองได้อีกครั้ง โดยเน้นส่งเสริมการปลูกพืชและจัดการวัตถุดิบอาหารในท้องถิ่น และนำเอาองค์ความรู้เรื่องวิทยาศาสตร์มาผสมผสานกับศิลปะและการทำอาหารที่มีเอกลักษณ์ของตนเอง โดยคาดว่าเมื่อดำเนินการแล้วจะสร้างรายได้ให้แก่ เกษตรกร ผู้ประกอบการร้านค้า และผู้ให้บริการในพื้นที่เพิ่มขึ้นราว 500 ล้านบาท และเพิ่มปริมาณนักท่องเที่ยวคุณภาพในปี 2564 ได้มากกว่า 50,000 คน
​
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันอังคารที่ 15 กันยายน 2563
ปลัดวธ. เป็นประธานเปิดโครงการฝึกอบรม “หลักสูตรการเป็นข้าราชการที่ดี เพื่อธำรงค์ไว้ซึ่งสถาบันชาติ ศาสนา และพระมหากษัตริย์” รุ่นที่ ๒
ปลัดวธ. เป็นประธานเปิดโครงการฝึกอบรม “หลักสูตรการเป็นข้าราชการที่ดี เพื่อธำรงค์ไว้ซึ่งสถาบันชาติ ศาสนา และพระมหากษัตริย์” รุ่นที่ ๒
วันที่ ๑๕ กันยายน ๒๕๖๓ เวลา ๑๐.๓๐ น. นายกฤษศญพงษ์ ศิริ ปลัดกระทรวงวัฒนธรรม เป็นประธานเปิดโครงการฝึกอบรม “หลักสูตรการเป็นข้าราชการที่ดี เพื่อธำรงค์ไว้ซึ่งสถาบันชาติ ศาสนา และพระมหากษัตริย์” รุ่นที่ ๒ ประจำปีงบประมาณ พ.ศ.๒๕๖๓ โดยมีผู้บริหารกระทรวงวัฒนธรรม เจ้าหน้าที่ และข้าราชการบรรจุใหม่ สังกัดกระทรวงวัฒนธรรมเข้าร่วมการอบรม จำนวน ๑๑๔ คน ณ โรงแรม ดิ เอ็มเมอรัล กรุงเทพมหานคร
วันศุกร์ที่ 28 สิงหาคม 2563
การวัดไข้ด้วยเครื่องวัดอุณหภูมิหน้าผาก ที่มีตามอาคารหรือสถานที่ต่างๆ มีความแม่นยำหรือข้อจำกัดในการใช้อย่างไรบ้าง ??
การวัดไข้ด้วยเครื่องวัดอุณหภูมิหน้าผากตามอาคารหรือสถานที่มีความแม่นยำหรือไม่
Q : การวัดไข้ด้วยเครื่องวัดอุณหภูมิหน้าผาก ที่มีตามอาคารหรือสถานที่ต่างๆ มีความแม่นยำหรือข้อจำกัดในการใช้อย่างไรบ้าง ??
A : เครื่องวัดอุณหภูมิร่างกายมี 2 ประเภท คือ
1. เครื่องวัดที่ต้องสัมผัสกับร่างกาย เช่น ปรอทวัดไข้
2. เครื่องวัดที่ไม่ต้องสัมผัสกับร่างกาย เช่น เครื่องวัดอุณหภูมิหน้าผาก (ปืนวัดไข้) ซึ่งเครื่องวัดที่ไม่ต้องสัมผัสกับร่างกายนั้นจะมีความแม่นยำที่ลดน้อยลง แต่จะมีความเหมาะสมกับสถานการณ์ที่มีการระบาดของเชื้อไวรัสโควิด-19 มากกว่า
วันพุธที่ 9 กันยายน 2563
​รมช.แรงงาน ขับเคลื่อนนโยบาย สร้าง–ยก-ให้ รวมไทยสร้างชาติ ปั้นช่างแอร์คุณภาพ รับไลเซนส์
- -
วันที่ 9 กันยายน 2563 ณ ห้องประชุมปกรณ์ อังศุสิงห์ กรมพัฒนาฝีมือแรงงาน ศาสตราจารย์ นฤมล ภิญโญสินวัฒน์ รัฐมนตรีช่วยว่าการกระทรวงแรงงาน เป็นประธานในพิธีลงนามบันทึกข้อตกลงความร่วมมือว่าด้วยการส่งเสริมการรับรองความรู้ความสามารถ สาขาช่างเครื่องปรับอากาศ ระหว่างนายธวัช เบญจาทิกุล อธิบดีกรมพัฒนาฝีมือแรงงาน กับนางสาวจรรยาพร สุนทรวสุ ประธานเจ้าหน้าที่บริหารบริษัท อีมิแน้นท์แอร์ (ประเทศไทย) จำกัด โดยมีนายวิชัย ผิวสอาด รองอธิบดีกรมพัฒนาฝีมือแรงงาน กับนายสุรชัย วงศ์สวัสดิ์ ผู้จัดการฝ่ายเทคนิค เป็นพยานในการลงนาม
ศาสตราจารย์ นฤมล ภิญโญสินวัฒน์ รัฐมนตรีช่วยว่าการกระทรวงแรงงาน เปิดเผยหลังจากเป็นประธานในพิธีลงนามบันทึกข้อตกลงความร่วมมือดังกล่าวว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ให้ความสำคัญและเน้นย้ำการทำงานในรูปแบบประชารัฐ บูรณาการร่วมกันระหว่างหน่วยงานภาครัฐและเอกชน เพื่อให้การบริการประชาชนมีประสิทธิภาพและทั่วถึงมากยิ่งขึ้น ความร่วมมือระหว่างกรมพัฒนาฝีมือแรงงาน (กพร.) และบริษัท อีมิแน้นท์แอร์ (ประเทศไทย) จำกัด จึงเป็นการทำงานตามแนวโยบายของท่านนายกรัฐมนตรี รวมถึงเป็นการขับเคลื่อนการทำงานตามแนวทาง สร้าง-ยก-ให้ รวมไทยสร้างชาติ เพื่อสร้างแรงงานคุณภาพ และยกระดับทักษะฝีมือแรงงานให้ได้มาตรฐานด้วย
รมช.แรงงาน กล่าวต่อว่า จากรายงานของกรมพัฒนาฝีมือแรงงานพบว่า ช่างเครื่องปรับอากาศในบ้านและการพาณิชย์ขนาดเล็ก ช่างเชื่อมอาร์กโลหะด้วยมือ ช่างเชื่อมแม็กและช่างเชื่อมทิก เป็นสาขาอาชีพที่ต้องดำเนินการโดยผู้มีความรู้ความสามารถที่ผ่านการประเมินและได้รับหนังสือรับรองความรู้ความสามารถ (License) ตามพระราชบัญญัติส่งเสริมการพัฒนาฝีมือแรงงาน พ.ศ. 2545 และที่แก้ไขเพิ่มเติม (ฉบับที่ 2) พ.ศ. 2557 เพื่อเป็นการการันตีฝีมือและยกระดับอาชีพเหล่านี้ให้เป็นอาชีพที่สร้างความมั่นใจให้แก่ผู้ใช้บริการ และเพิ่มความปลอดภัยต่อสาธารณะ เช่นเดียวกับสาขาอาชีพช่างไฟฟ้าภายในอาคาร ต้องดำเนินการโดยผู้ที่ผ่านการรับรองความรู้ความสามารถที่ได้ประกาศไปแล้ว
นายธวัช เบญจาทิกุล อธิบดีกรมพัฒนาฝีมือแรงงาน กล่าวเพิ่มเติมว่า เพื่อปฏิบัติตามกฎหมายสร้างความปลอดภัยให้แก่ประชาชนและสาธารณะเป็นไปตาม พ.ร.บ.ดังกล่าว กพร. จึงร่วมกับบริษัท อีมิแน้นท์แอร์ (ประเทศไทย) จำกัด ซึ่งบริษัท มุ่งเน้นพัฒนาช่างเครื่องปรับอากาศ ที่บริษัทมีความเชี่ยวชาญในการผลิตกำลังคนในสาขานี้ เป็นตัวอย่างของสถานประกอบกิจการชั้นนำที่ตระหนักถึงคุณภาพการให้บริการความปลอดภัย และการพัฒนาบุคลากรในสายอาชีพช่างเครื่องปรับอากาศ โดยในครั้งนี้จะเป็นความร่วมมือเพื่อขับเคลื่อนด้านความปลอดภัย Safety Thailand ผ่านการรับรองความรู้ความสามารถช่างเครื่องปรับอากาศ ซึ่งบริษัท และเครือข่ายตัวแทนจำหน่ายทั่วประเทศดูแล มีบุคลากรสาขาอาชีพนี้อยู่จำนวนมาก
ปัจจุบัน มีช่างจากบริษัทและเครือข่ายทั่วประเทศผ่านการทดสอบมาตรฐานฝีมือแรงงานแห่งชาติ สาขาช่างเครื่องปรับอากาศในบ้านและการพาณิชย์ขนาดเล็ก ระดับ 1 จำนวน 669 คน เข้ารับการประเมินความรู้ความสามารถกับสถาบันพัฒนาฝีมือแรงงาน และสำนักงานพัฒนาฝีมือแรงงานทั่วประเทศ ซึ่งหนังสือรับรองความรู้ความสามารถมีอายุ 5 ปี
“นอกจากนี้ กรมพัฒนาฝีมือแรงงาน ยังร่วมกับภาคเอกชน และสถาบันการศึกษา จัดตั้งศูนย์ทดสอบมาตรฐานฝีมือแรงงานอีกหลายสาขาในแต่ละพื้นที่ทั่วประเทศ เพื่อให้บริการประชาชน อีกทั้งผลักดันสาขาที่อาจเป็นอันตรายต่อสาธารณะ ต้องดำเนินการโดยผู้ที่มีใบอนุญาตเท่านั้น เพื่อให้ประชาชนมีความปลอดภัยต่อชีวิตและทรัพย์สินมากขึ้น และลดอุบัติเหตุต่างๆ ลงได้” รมช.แรงงาน กล่าวทิ้งท้าย
วันเสาร์ที่ 29 สิงหาคม 2563
ผ้าฝ้ายมัสลินที่นิยมนำมาผลิตหน้ากากอนามัยมีคุณสมบัติอย่างไรบ้าง ??
ผ้าฝ้ายมัสลินมีคุณสมบัติอย่างไร
Q : ผ้าฝ้ายมัสลินที่นิยมนำมาผลิตหน้ากากอนามัยมีคุณสมบัติอย่างไรบ้าง ??
A : 1.กันละอองน้ำได้ดีที่สุด
2.เส้นใยผ้ากันอนุภาคได้ดี
3.ซักได้มากกว่า 100 ครั้ง โดยเนื้อผ้าไม่เสื่อม
4.เป็นผ้าที่หาง่าย นิยมนำมาทำเป็นผ้าอ้อมเด็ก
วันอังคารที่ 8 กันยายน 2563
นายกรัฐมนตรีเผยรัฐบาลเตรียมพร้อมการเลือกตั้งท้องถิ่นภายในปีนี้ ขณะที่ ครม. ผ่านร่างพระราชบัญญัติว่าด้วยการออกเสียงประชามติ พ.ศ. ....
นายกรัฐมนตรีเผยรัฐบาลเตรียมพร้อมการเลือกตั้งท้องถิ่นภายในปีนี้ ขณะที่คณะรัฐมนตรีผ่านร่างพระราชบัญญัติว่าด้วยการออกเสียงประชามติ พ.ศ. ....
วันนี้ (8 กันยายน 2563) เวลา 13.00 น. ณ ตึกสันติไมตรี (หลังใน) หลังการประชุมคณะรัฐมนตรี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เผยที่ประชุมคณะรัฐมนตรีเห็นชอบร่างพระราชบัญญัติว่าด้วยการออกเสียงประชามติ พ.ศ. .... ซึ่งทั่วไปจะมีการทำประชามติอย่างน้อย 2 ครั้ง เผื่อให้รัฐสภารับรอง ซึ่งเลขาสำงานคณะกรรมการการเลือกตั้ง (กกต. ) ได้ประเมินงบประมาณทั่วไปอยู่ที่ 3,000 ล้านบาท หากมีสถานการณ์การแพร่ระบาดของเชื้อไวรัสโควิด-19 งบประมาณเพิ่มขึ้นอีก 1,000 ล้านบาท อาจอยู่ที่ 4,000 ล้านบาท เนื่องจากต้องมีการกระจายสถานที่ลงคะแนนมากขึ้น เพื่อให้มีการเว้นระยะห่างทางสังคม ประมาณ 600 – 1,000 คนในแต่ละจุดลงคะแนน รวมทั้ง กกต. จะต้องใช้งบประมาณบริหารในส่วนของเอกสาร รวมถึงรัฐสภา และหน่วยงานที่เกี่ยวข้องเพิ่มมากขึ้นเช่นกัน ทั้งนี้ นายกรัฐมนตรียืนยันว่า รัฐบาลพร้อมสนับสนุนการทำประชามติต่าง ๆ ให้เป็นไปตามกระบวนการทางกฎหมาย
โอกาสนี้ นายกรัฐมนตรียังเปิดเผยว่า รัฐบาลเตรียมความพร้อมสำหรับการเลือกตั้งท้องถิ่น โดยคาดว่าจะต้องใช้งบประมาณราว 2,000 – 3,000 ล้านบาท พร้อมยืนยันว่าจะมีการจัดการเลือกตั้งท้องถิ่นภายในปีนี้ แต่อาจต้องเว้นระยะประมาณ 60 วัน เนื่องจากมีขั้นตอนในการดำเนินการหลายอย่างด้วยกัน
ทั้งนี้ นายกรัฐมนตรียังกล่าวว่า รัฐบาลยังให้ความสำคัญกับปรับปรุงกฎหมายที่อำนวยความสะดวกแก่ประชาชนที่ดำเนินการแล้ว อาทิ Single Window และ One Stop Service ที่พบว่ายังมีปัญหา เนื่องจากการดำเนินการใช้ระยะเวลานาน ซึ่งได้กำชับไม่ให้มีการทุจริต เรียกรับผลประโยชน์ที่ทำให้ระบบมีความล่าช้า
นอกจากนี้ นายกรัฐมนตรีเผยถึงกรณีการสืบหาข้อเท็จจริงคดีของนายวรยุทธ อยู่วิทยา พร้อมเปิดเผยข้อมูล ในชั้นคณะกรรมการชั้นต้น และสำนักงานคณะกรรมการป้องกันและปราบปรามการทุจริตในภาครัฐ จะเรียกผู้ที่เกี่ยวข้องเข้ามาสอบสวนทุกคน พร้อมย้ำว่านายกรัฐมนตรีไม่สามารถก้าวล่วงการทำงานของหน่วยงานยุติธรรมได้
.................
กลุ่มประชาสัมพันธ์และเผยแพร่ สำนักโฆษก
วันจันทร์ที่ 31 สิงหาคม 2563
สุขอนามัย ห่างไกลโควิด-19
คู่มือชีวิตวิถีใหม่ ชีวิตดีเริ่มที่เรา
รอบบ้านหมั่นตัดหญ้าไม่ให้รก จัดเก็บภาชนะหรือกระถางต้นไม้เปล่าที่อาจเป็นแหล่งน้ำขัง เพื่อไม่ให้ยุงมาวางไข่
วันจันทร์ที่ 31 สิงหาคม 2563
ศูนย์นวัตกรรมการผลิตยั่งยืน ในเขต EECi ยกระดับอุตสาหกรรมไทย
วันอาทิตย์ที่ 30 สิงหาคม 2563
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลเห็นชอบจัดตั้งศูนย์นวัตกรรมการผลิตยั่งยืน ในเขตนวัตกรรมระเบียงเศรษฐกิจพิเศษภาคตะวันออก หรือ EEC โดยมีระยะเวลาดำเนินการ ตั้งแต่ปี 2564-2568 เพื่อให้ผู้ประกอบการอุตสาหกรรมการผลิต ผู้พัฒนาระบบ และนักศึกษา สามารถใช้ประโยชน์จากกิจกรรมและนวัตกรรมใหม่ ๆ ที่เกี่ยวข้องกับเทคโนโลยีระบบอัตโนมัติ หุ่นยนต์ และระบบอัจฉริยะ โดยคาดว่าศูนย์นวัตกรรมดังกล่าวจะช่วยพัฒนากำลังคนที่มีความเชี่ยวชาญด้านเทคโนโลยีและพร้อมให้บริการแก่เอกชนและหน่วยงานภาครัฐ รวมทั้งช่วยสร้างรายได้ในระยะ 10 ปี จากการพึ่งพาตนเองและลดภาระรายจ่ายของภาครัฐ คิดเป็นมูลค่าประมาณ 2,300 ล้านบาท
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันพุธที่ 9 กันยายน 2563
​คณะกรรมการฯ อนุมัติพัฒนาภูมิทัศน์วังหลัง ท่าเรือริมแม่น้ำเจ้าพระยา พร้อมเห็นชอบแผนแม่บทการอนุรักษ์และพัฒนาบริเวณเมืองเก่า 4 เมือง จันทบุรี สตูล ลพบุรี บุรีรัมย์
​คณะกรรมการฯ อนุมัติพัฒนาภูมิทัศน์วังหลัง ท่าเรือริมแม่น้ำเจ้าพระยา พร้อมเห็นชอบแผนแม่บทการอนุรักษ์และพัฒนาบริเวณเมืองเก่า 4 เมือง จันทบุรี สตูล ลพบุรี บุรีรัมย์
วันนี้ (9 ก.ย. 63) เวลา 10.00 น. ณ ห้องประชุม 301 ตึกบัญชาการ 1 ทำเนียบรัฐบาล พลเอก ประวิตร วงษ์สุวรรณ รองนายกรัฐมนตรี เป็นประธานในการประชุมคณะกรรมการอนุรักษ์และพัฒนากรุงรัตนโกสินทร์และเมืองเก่า ครั้งที่ 2/2563 สรุปสาระสำคัญ ดังนี้
ที่ประชุมได้มีมติเห็นชอบการปรับปรุงภูมิทัศน์บริเวณวังหลัง และปรับปรุงท่าเรือโดยสารท่าเตียน และท่าช้าง ภายใต้โครงการปรับปรุงท่าเรือแม่น้ำเจ้าพระยา บริเวณกรุงรัตนโกสินทร์ เพื่อส่งเสริมภาพลักษณ์และความปลอดภัยให้กับประชาชนและนักท่องเที่ยวตามนโยบายการส่งเสริมการเดินทางทางน้ำของรัฐบาล โดยประธานได้มอบหมายให้หน่วยงานที่เกี่ยวข้องดำเนินงานโครงการให้มีความสอดคล้องกลมกลืนกับพื้นที่กรุงรัตนโกสินทร์และคำนึงถึงการใช้ประโยชน์พื้นที่ได้อย่างเหมาะสม
นอกจากนี้ ที่ประชุมได้เห็นชอบในหลักการในการก่อสร้างอาคารปฏิบัติงานพิพิธภัณฑ์และอนุรักษ์ทรัพย์สินมีค่าของรัฐ ซึ่งตั้งอยู่ในพื้นที่ พิพิธภัณฑ์เหรียญกษาปณานุรักษ์ ของกรมธนารักษ์ และหอศิลป์เจ้าฟ้า ซึ่งตั้งอยู่ในพื้นที่สำคัญทางประวัติศาสตร์ เพื่อให้เป็นแหล่งเรียนรู้ และส่งเสริมการท่องเที่ยวทางวัฒนธรรมในพื้นที่กรุงรัตนโกสินทร์ โดยจะได้นำข้อคิดเห็นและข้อสังเกตของคณะกรรมการไปพิจารณาในการดำเนินโครงการต่อไป และเห็นชอบในหลักการของแผนแม่บทการอนุรักษ์และพัฒนาบริเวณเมืองเก่า 4 เมือง ได้แก่ เมืองเก่าจันทบุรี เมืองเก่าสตูล เมืองเก่าลพบุรี และเมืองเก่าบุรีรัมย์ เพื่อขับเคลื่อนงานอนุรักษ์และพัฒนาเมืองเก่าให้มีความสอดคล้องกับบริบทพื้นที่ ดำรงคุณค่ามรดกทางวัฒนธรรมสืบ ทั้งนี้ ประธานได้สั่งการให้จังหวัดพิจารณาจัดทำข้อวิเคราะห์แผนแม่บทและผังแม่บทการอนุรักษ์และพัฒนาบริเวณเมืองเก่า (แผนระดับที่3) ที่แสดงความสอดคล้องกับยุทธศาสตร์ชาติ 20 ปี (แผนระดับที่ 1) และแผนระดับที่ 2 ก่อนเสนอต่อสำนักงานสภาพัฒนาการเศรษฐกิจและสังคมแห่งชาติให้ความเห็น เพื่อประกอบการพิจารณาของคณะรัฐมนตรีต่อไป
----------------------------------
กลุ่มประชาสัมพันธ์และเผยแพร่ สำนักโฆษก
วันศุกร์ที่ 28 สิงหาคม 2563
SME D Bankจัดโปรเด็ดร่วมงาน“Money Expo Rayong 2020” บริการสินเชื่อดอกเบี้ยต่ำเพื่อเอสเอ็มอี เริ่มต้น 2%ต่อปี ยื่นกู้ได้ทันที
SME D Bank จัดหนักจัดเต็มขนผลิตภัณฑ์ทางการเงินเข้าร่วมงาน “มหกรรมการเงินระยอง”ครั้งที่ 2 จังหวัดระยอง หรือ “Money Expo Rayong 2020”ระหว่างวันที่ 4-6กันยายน 2563ณ ลานโปรโมชั่น ชั้น 1ศูนย์การค้าเซ็นทรัลพลาซา ระยองบูธ G1
ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank จัดหนักจัดเต็มขนผลิตภัณฑ์ทางการเงินเข้าร่วมงาน “มหกรรมการเงินระยอง”ครั้งที่ 2 จังหวัดระยอง หรือ “Money Expo Rayong 2020”ระหว่างวันที่ 4-6กันยายน 2563ณ ลานโปรโมชั่น ชั้น 1ศูนย์การค้าเซ็นทรัลพลาซา ระยองบูธ G1 บริการผู้ประกอบการเอสเอ็มอีครอบคลุมทุกธุรกิจ เข้าถึงสินเชื่อดอกเบี้ยพิเศษ นำไปใช้ฟื้นฟูธุรกิจ เช่น“สินเชื่อSMEs มีโอกาส” ดอกเบี้ยเริ่มต้นเพียง 2% ต่อปี “สินเชื่อรายเล็ก Extra Cash”สำหรับผู้ประกอบการนิติบุคคลธุรกิจท่องเที่ยว วงเงินกู้สูงสุด 3 ล้านบาทต่อราย อัตราดอกเบี้ย 2 ปีแรก 3% ต่อปี ไม่ต้องมีหลักทรัพย์ค้ำประกัน “สินเชื่อเพื่อยกระดับเศรษฐกิจชุมชน” อัตราดอกเบี้ยเริ่มต้น 2.875% ต่อปี 3 ปีแรก และ “สินเชื่อ Smart Factoring”ช่วยการค้าลื่นไหล ไม่สะดุดเป็นต้น
ที่สำคัญ! ภายในงานยังมีบริการวัคซีนเสริมแกร่งธุรกิจ“เติมความรู้ เพิ่มรายได้ ขยายตลาด”ผ่านระบบออนไลน์ และออฟไลน์ พิเศษ!ผู้ที่สนใจเตรียมเอกสารยื่นพิจารณาขอสินเชื่อ ภายในงานได้ทันที ได้แก่ บุคคลธรรมดา บัตรประชาชน, ใบจดทะเบียนการค้า, Statement ย้อนหลัง 6-12 เดือน, บัญชีรายรับรายจ่าย และใบอนุญาตต่าง ๆ ส่วนนิติบุคคล บัตรประชาชน, หนังสือรับรองนิติบุคคล, งบการเงินย้อนหลัง 1-3 ปี, ภ.พ. 30 และใบอนุญาตต่างๆ พร้อมรับ “SME D Gift”ฟรีทันที
วันอังคารที่ 1 กันยายน 2563
ปลัดกระทรวงดิจิทัล เปิดงานสัมมนา“สานสัมพันธ์เครือข่ายภาครัฐ  GCC 1111 ประจำปี 2563”
ปลัดกระทรวงดิจิทัล เปิดงานสัมมนา“สานสัมพันธ์เครือข่ายภาครัฐ  GCC 1111 ประจำปี 2563”
นางสาวอัจฉรินทร์ พัฒนพันธ์ชัย ปลัดกระทรวงดิจิทัลเพื่อเศรษฐกิจและสังคม เป็นประธานเปิดการจัดสัมมนาเชิงปฏิบัติการ “สานสัมพันธ์เครือข่ายภาครัฐ GCC 1111 ประจำปี 2563” โครงการศูนย์บริการข้อมูลภาครัฐเพื่อประชาชน ณ โรงแรมมิราเคล แกรนด์ คอนเวนชั่น กรุงเทพ เมื่อวันที่ 31 สิงหาคม 2563 โดยมีนางสาวจันทนา เตชะศิรินุกูล รองกรรมการผู้จัดการใหญ่หน่วยธุรกิจคลาวด์และดิจิทัล บริษัท ทีโอที จำกัด มหาชน และผู้แทนจากหน่วยงานภาครัฐเข้าร่วมการสัมมนาฯ ในฐานะส่วนงานผู้รับผิดชอบบริหารจัดการโครงการศูนย์บริการข้อมูลภาครัฐเพื่อประชาชน (GCC 1111) ซึ่งวัตถุประสงค์การจัดงานครั้งนี้ เพื่อสร้างความสัมพันธ์อันดีระหว่างผู้แทนหน่วยงานของภาครัฐกับผู้ปฏิบัติงานโครงการ GCC 1111 อันเป็นปัจจัยความสำเร็จต่อการพัฒนาคุณภาพบริการ
***************
วันอาทิตย์ที่ 30 สิงหาคม 2563
ผู้ที่มีอาการภูมิแพ้หรือผู้ที่มีเชื้อ HIV มีความเสี่ยงต่อการติดเชื้อไวรัสโควิด-19 ได้ง่ายกว่าคนทั่วไปใช่หรือไม่ ??
ผู้ที่มีเชื้อ HIV เสี่ยงต่อการติดเชื้อไวรัสโควิด-19 ได้ง่ายกว่าคนทั่วไปใช่หรือไม่ ??
Q : ผู้ที่มีอาการภูมิแพ้หรือผู้ที่มีเชื้อ HIV มีความเสี่ยงต่อการติดเชื้อไวรัสโควิด-19 ได้ง่ายกว่าคนทั่วไปใช่หรือไม่ ??
A : ใช่ สำหรับผู้ที่มีอาการภูมิแพ้ ผู้มีเชื้อ HIV รวมถึงผู้ที่มีภูมิคุ้มกันต่ำหรือผิดปกติ เช่น ผู้ป่วยแพ้ภูมิตัวเอง ผู้ป่วยถุงลมโป่งพอง ผู้ป่วยโรคไตขั้นที่ 3 ขึ้นไป หรือผู้สูงอายุ ทั้งหมดนี้จะเป็นกลุ่มเสี่ยงที่จะสามารถรับเชื้อไวรัสโควิด-19 ได้ ซึ่งควรหลีกเลี่ยงการพบปะเจอผู้คนเป็นจำนวนมาก หรือไปในชุมชนที่มีกลุ่มคนพลุกพล่าน
วันอังคารที่ 15 กันยายน 2563
“กยศ. จับมือ สพร. นำร่องใช้ Digital ID ภาครัฐ”
กยศ.จับมือ DGA ร่วมลงนามบันทึกข้อตกลงความร่วมมือโครงการพัฒนาระบบการพิสูจน์และยืนยันตัวตนทางดิจิทัลภาครัฐ พร้อมร่วมแถลงข่าว “ระบบการพิสูจน์และยืนยันตัวตนทางดิจิทัลภาครัฐ (Digital ID) ก้าวสำคัญของบริการออนไลน์ภาครัฐในยุค New Normal”
กองทุนเงินให้กู้ยืมเพื่อการศึกษา (กยศ.) จับมือสำนักงานพัฒนารัฐบาลดิจิทัล (องค์การมหาชน) (สพร. หรือ DGA) ร่วมลงนามบันทึกข้อตกลงความร่วมมือโครงการพัฒนาระบบการพิสูจน์และยืนยันตัวตนทางดิจิทัลภาครัฐ พร้อมร่วมแถลงข่าว “ระบบการพิสูจน์และยืนยันตัวตนทางดิจิทัลภาครัฐ (Digital ID) ก้าวสำคัญของบริการออนไลน์ภาครัฐในยุค New Normal” เพื่อสร้างความรู้และความเข้าใจในการขับเคลื่อนบริการดิจิทัลภาครัฐไทยให้พร้อมก้าวเข้าสู่โลกในยุคดิจิทัล เมื่อวันอังคารที่ 15 กันยายน 2563 ณ ห้องจามจุรี 1-2 โรงแรมปทุมวัน ปริ๊นเซส กรุงเทพฯ
นายชัยณรงค์ กัจฉปานันท์ ผู้จัดการกองทุนเงินให้กู้ยืมเพื่อการศึกษา เปิดเผยว่า “กองทุนเงินให้กู้ยืมเพื่อการศึกษา (กยศ.) ได้ร่วมทำบันทึกข้อตกลงความร่วมมือโครงการพัฒนาระบบการพิสูจน์และยืนยันตัวตนทางดิจิทัลภาครัฐ ในการสนับสนุนการนำระบบการพิสูจน์และยืนยันตัวตนทางดิจิทัลมาใช้ในการบริหารงานและการให้บริการ เพื่ออำนวยความสะดวกแก่นักเรียน นักศึกษา ผู้กู้ยืม ผู้ค้ำประกัน และสถานศึกษาในการเข้าถึงบริการด้านการกู้ยืม โดยกองทุนมุ่งมั่นที่จะยกระดับการบริหารงาน และการให้บริการให้มีความรวดเร็วและปลอดภัย โดยแพลตฟอร์ม Digital ID จะนำมาใช้กับระบบกองทุนเงินให้กู้ยืมเพื่อการศึกษาแบบดิจิทัล (Digital Student Loan Fund System - DSL) เพื่อตอบสนองการปฏิบัติงานของกองทุน ทั้งกระบวนการเชื่อมโยงข้อมูลกับหน่วยงานภาครัฐและเอกชน รวมถึงธุรกรรมทางอิเล็กทรอนิกส์ ผ่านช่องทาง Web Application และ Mobile Application ประกอบด้วย 3 ระบบงาน ได้แก่ ระบบการบริหารหนี้ (Debt Management System - DMS) และระบบการดำเนินคดีและบังคับคดี (Litigation and Enforcement Management System - LES) ที่เปิดให้บริการอยู่ในปัจจุบัน รวมถึงระบบการจัดการการให้กู้ยืม (Loan Origination System - LOS) ซึ่งจะเปิดให้บริการในปีการศึกษา 2564
ปัจจุบัน ระบบของกองทุนรองรับผู้ใช้งานผ่านช่องทาง Web App จำนวนมากกว่า 5 ล้านคน และผ่าน Mobile App “กยศ. Connect” ประมาณ 1.3 ล้านคน สำหรับความร่วมมือการใช้งาน Digital ID กับ สพร. จะเริ่มทดสอบการใช้ผ่าน Web App ก่อน และขยายการใช้เพิ่มเติมในช่องทาง Mobile App ต่อไป โดยมั่นใจว่าระบบงานจะรองรับการให้บริการทุกภาคส่วนให้ได้รับความสะดวกและมีประสิทธิภาพมากยิ่งขึ้นอย่างแน่นอน” ผู้จัดการกองทุนฯ กล่าวในที่สุด
วันจันทร์ที่ 24 สิงหาคม 2563
ก.แรงงาน เยี่ยมชมกิจกรรมและรับฟังบรรยายสรุปการวางแผนบริหารจัดการน้ำในพื้นที่ EEC
รัฐมนตรีว่าการกระทรวงแรงงาน และรัฐมนตรีช่วยว่าการกระทรวงแรงงาน พร้อมคณะ เยี่ยมชมกิจกรรมแบะรับฟังบรรยายสรุปการวางแผนบริหารจัดการน้ำในพื้นที่ EEC ณ อาคารมูลนิธิสถาบันพระมหาชนก จ.ระยอง
วันที่ 24 สิงหาคม 2563 เวลา 13.00 น. พลเอก ประวิตร วงษ์สุวรรณ รองนายกรัฐมนตรี พร้อมด้วย นายสุชาติ ชมกลิ่น รัฐมนตรีว่าการกระทรวงแรงงาน และศาสตราจารย์ นฤมล ภิญโญสินวัฒน์ รัฐมนตรีช่วยว่าการกระทรวงแรงงาน เยี่ยมชมกิจกรรม และรับฟังบรรยายสรุปการวางแผนบริหารจัดการน้ำในพื้นที่ EEC พร้อมความเชื่อมโยงและวางแผนรองรับความเสี่ยงปัญหาการขาดแคลนน้ำ ช่วงฤดูแล้งปี 63/64 โดยมี ดร.ภาคิน สมมิตรธนกุล ผู้ช่วยเลขานุการรัฐมนตรีว่าการกระทรวงแรงงาน นางจุรีพร สินธุไพร คณะทำงาน ร่วมเยี่ยมชมในครั้งนี้ด้วยณ ห้องประชุม อาคารมูลนิธิสถาบันพระมหาชนก
วันจันทร์ที่ 14 กันยายน 2563
วราวุธ เปิดการประชุม “ขับเคลื่อนไทยไปด้วยกัน” ในพื้นที่จังหวัดนครปฐม เร่งแก้ไขปัญหาให้พี่น้องประชาชน
วราวุธ เปิดการประชุม “ขับเคลื่อนไทยไปด้วยกัน” ในพื้นที่จังหวัดนครปฐม เร่งแก้ไขปัญหาให้พี่น้องประชาชน
วราวุธ เปิดการประชุม “ขับเคลื่อนไทยไปด้วยกัน” ในพื้นที่จังหวัดนครปฐม เร่งแก้ไขปัญหาให้พี่น้องประชาชน
วันนี้ (14 ก.ย. 63) นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม เป็นประธานการประชุม “ขับเคลื่อนไทยไปด้วยกัน” ในพื้นที่จังหวัดนครปฐม เพื่อรับฟังสรุปสถานการณ์ประเด็นปัญหา รวมทั้งกําหนดแนวทางและแผนปฏิบัติการแก้ไขปัญหาในพื้นที่ และร่วมปลูกต้นจัน บริเวณหน้าศาลากลาง โดยมี นายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม นายชาญนะ เอี่ยมแสง ผู้ว่าราชการจังหวัดนครปฐม คณะผู้บริหาร ทส. หัวหน้าส่วนราชการ หน่วยงานภาครัฐที่เกี่ยวข้อง เข้าร่วมประชุม ณ ห้องประชุมพิมานปฐม ศาลากลางจังหวัดนครปฐม
โดยในที่ประชุมได้รายงานสรุปถึงสถานการณ์ประเด็นปัญหาสำคัญและแนวทางแก้ไข จากผลกระทบที่ได้รับเนื่องจากสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) ดังนี้
1. ปัญหาการว่างงานและการขาดรายได้ของแรงงาน จากสถานการณ์ที่เกิดขึ้น ทำให้มีสถานประกอบการเลิกจ้างลูกจ้างจำนวน 36 แห่ง ลูกจ้างได้รับผลกระทบ 678 คน ซึ่งทางจังหวัดได้ดำเนินการแก้ไขเยียวยา โดยการจัดโครงการส่งเสริมการประกอบอาชีพสู้วิกฤติ COVID-19 โครงการจ้างงานเพื่อลดผลกระทบจากการแพร่ระบาดของไวรัส COVID-19 โครงการยกระดับเพื่อเพิ่มศักยภาพฝีมือและสมรรถนะแรงงาน เพื่อรองรับผู้ได้รับผลกระทบจากการแพร่ระบาดของโรคติดเชื้อไวรัสโคโรนา 2019 แต่ยังทำได้ในจำนวนจำกัดตามงบประมาณที่ได้รับจัดสรรและจำหน่ายได้น้อย ไม่สามารถหาตลาดที่ยั่งยืนให้ผู้ฝึกอาชีพได้ จึงขอให้สนับสนุนโครงการพัฒนาอาชีพ คุณภาพผลิตภัณฑ์ชุมชน และ SME สู่การตลาด และการตลาดยุคใหม่
2. ปัญหาที่ผู้ประกอบการในพื้นที่ได้รับผลกระทบ เพื่อให้การเยียวยาช่วยเหลือผู้ประกอบการ ทางจังหวัดได้เสนอโครงการพัฒนาการท่องเที่ยวเชิงสร้างสรรค์เพื่อสร้างมูลค่าเพิ่มทางการท่องเที่ยว
3. การชดเชยและเยียวยาเกษตรกรผู้ปลูกกล้วยไม้ เนื่องจากเกษตรกรไม่สามารถส่งออกกล้วยไม้ไปยังต่างประเทศได้
4. ข้อเสนอในการช่วยเหลือเกษตรกรด้านอื่น ๆ เช่น การขอรับความช่วยเหลือแก่ผู้เพาะเลี้ยงจระเข้ และกุ้งทะเล
นอกจากนี้ ยังมีเรื่องของการบริหารจัดการขยะอย่างถูกวิธี และเรื่องการจัดการน้ำเสียชุมชน การกำจัดผักตบชวา ปัญหาการจราจร
รมว.ทส. กล่าวว่า ที่ผ่านมาทางกระทรวงฯ ได้ดำเนินการตามนโยบายรัฐบาล เร่งแก้ไขปัญหาให้พี่น้องประชาชนอย่างต่อเนื่อง โดยได้จ้างงานเพื่อช่วยเหลือผู้ที่ได้รับผลกระทบจากสถานการณ์โควิด-19 ทั้งหมด จำนวน 16,488 อัตรา ซึ่งดำเนินการจ้างโดยหน่วยงานในสังกัดกระทรวงฯ ได้แก่ กรมป่าไม้ กรมอุทยานฯ กรมทรัพยากรทางทะเลและชายฝั่ง และสำนักงานปลัดกระทรวงฯ ซึ่งได้มีการจ้างงานในทุกจังหวัดทั่วประเทศ เพื่อเป็นร่วมดำเนินการปฏิบัติงานในการดูแลรักษาทรัพยากรธรรมชาติและสิ่งแวดล้อม การบริหารจัดการขยะ โดยส่วนหนึ่งก็ได้มีการจ้างงานในพื้นที่จังหวัดนครปฐมด้วย สำหรับเรื่องการบริหารจัดการน้ำเสีย ทางจังหวัดมีองค์การจัดการน้ำเสียในการที่จะช่วยแก้ไขปัญหาน้ำเสีย ทั้งนี้ ทางกระทรวงทรัพยากรธรรมชาติและสิ่งแวดล้อมก็พร้อมที่จะช่วยเหลือและบูรณาการการทำงาน เพื่อร่วมกันแก้ไขปัญหากับทางจังหวัด และในประเด็นเรื่องการขอรับความช่วยเหลือแก่ผู้เพาะเลี้ยงจระเข้นั้น เนื่องจากมันเป็นเรื่องละเอียดอ่อน จึงจะขอนำไปหารือกับกรมอุทยานแห่งชาติ สัตว์ป่า และพันธุ์พืช ต่อไป
วันศุกร์ที่ 11 กันยายน 2563
​114 ปี แห่งการพัฒนา “กรมพระธรรมนูญ”
กรมพระธรรมนูญ ได้มีการพัฒนาบุคลากรและองค์ความรู้อย่างต่อเนื่อง เพื่อให้มีความรอบรู้และมีความสามารถในการปฏิบัติภารกิจอยู่เสมอ รวมทั้งเป็นองค์กรหลักของสำนักงานปลัดกระทรวงกลาโหม โดยมีภารกิจหน้าที่รับผิดชอบการดำเนินงานเกี่ยวกับด้านกฎหมาย
กระบวนการยุติธรรมของทหาร ที่มุ่งธำรงความยุติธรรม แก่กำลังพลและประชาชน รักษาดุลยภาพแห่งกฎหมาย เพื่อประโยชน์สูงสุดด้านการทหารของชาติ
ในการนี้ได้รับเกียรติในการบรรยายพิเศษ โดยนายวิษณุ​ เครือ​งาม​ รองนายก​รัฐมนตรี​ เรื่อง เทคนิคการใช้กฎหมายของผู้บังคับบัญชา และท่านไสลเกษ วัฒนพันธุ์ ประธานศาลฎีกา เรื่อง ศาลยุติธรรมกับความปกติใหม่ (New Normal)
โดย พลเอก ณัฐ อินทรเจริญ ปลัดกระทรวงกลาโหม เป็นประธานในการจัดงานวันคล้ายวันสถาปนากรมพระธรรมนูญครบรอบ 114 ปี และได้เป็นประธานมอบเข็มพระดุลยาธิปัตย์กิตติมศักดิ์ และมอบใบประกาศเกียรติคุณให้กับผู้ทรงคุณวุฒิและผู้ที่ได้ประกอบคุณงามความดีแก่โรงเรียนเหล่าพระธรรมนูญและกรมพระธรรมนูญ
วันอังคารที่ 25 สิงหาคม 2563
นายกรัฐมนตรี แจงไม่ห้ามชุมนุม ถือเป็นวิถีปกติตามระบอบประชาธิปไตย ยืนยันพร้อมรับฟังความคิดเห็นทุกภาคส่วนในการแก้ไขรัฐธรรมนูญ
นายกรัฐมนตรี แจงไม่ห้ามชุมนุม ถือเป็นวิถีปกติตามระบอบประชาธิปไตย ยืนยันพร้อมรับฟังความคิดเห็นทุกภาคส่วนในการแก้ไขรัฐธรรมนูญ
วันนี้ (25 ส.ค.63) เวลา 13.30 น. ณ โรงแรมสตาร์ คอนเวนชั่น จ.ระยอง ภายหลังการประชุมคณะรัฐมนตรีอย่างเป็นทางการนอกสถานที่ ครั้งที่ 2/2563 พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวถึงการชุมนุมเคลื่อนไหวในขณะนี้ว่าเป็นวิถีปกติตามระบอบประชาธิปไตย ยืนยันไม่ได้ห้ามแต่อย่างใด แต่ขอให้ดูข้อมูลทั้งสองด้านประกอบการตัดสินใจ ซึ่งหลายเรื่องรัฐบาลได้มีการดำเนินการจนเกิดผลสัมฤทธิ์แล้ว อย่างไรก็ตามทุกคนต้องช่วยกันทำงานและสร้างผลงานให้เป็นที่ประจักษ์ รวมถึงสร้างโครงสร้างพื้นฐานที่ดีรองรับการเติบโตในอนาคต ทั้งนี้การให้ข้อมูลต่าง ๆ ให้อยู่บนข้อเท็จจริงและความถูกต้อง และอย่าทำให้เกิดการแตกความสามัคคีขึ้นในสังคม
ส่วนการแก้ไขรัฐธรรมนูญก็เป็นนโยบายเร่งด่วนของรัฐบาล ข้อ 12 ที่จะดำเนินการอยู่แล้ว โดยมีการระบุว่าสนับสนุนให้มีการศึกษา รับฟังความคิดเห็นจากประชาชน และดำเนินการเพื่อแก้ไขเพิ่มเติมรัฐธรรมนูญโดยเฉพาะในส่วนหลักเกณฑ์ในการแก้ไขรัฐธรรมนูญ โดยขณะนี้วิปรัฐบาลกำลังดำเนินการที่จะนำร่างข้อเสนอของแต่ละพรรคร่วมต่าง ๆ ซึ่งเป็นแนวทางที่ทุกคนมีสิทธิที่จะเสนอได้ และขอให้รับฟังในขั้นตอนการพิจารณาต่อไป
--------------------
กลุ่มประชาสัมพันธ์และเผยแพร่ สำนักโฆษก
วันพุธที่ 16 กันยายน 2563
รมช.มนัญญา เปิดประชุมสร้างความร่วมมือด้านเครือข่ายการผลิต
รมช.มนัญญา เปิดประชุมสร้างความร่วมมือด้านเครือข่ายการผลิต ขยายช่องทางตลาด
เดินหน้ายกระดับศูนย์กระจายสินค้าสหกรณ์ให้มีศักยภาพพร้อมกระจายสินค้าสู่ผู้บริโภค
รมช.มนัญญาเปิดประชุมสร้างความร่วมมือด้านเครือข่ายการผลิตขยายช่องทางตลาด
เดินหน้ายกระดับศูนย์กระจายสินค้าสหกรณ์ให้มีศักยภาพพร้อมกระจายสินค้าสู่ผู้บริโภค
นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์เปิดเผยภายหลังเป็นประธานเปิดโครงการประชุมเชิงปฏิบัติการสร้างความร่วมมือด้านการผลิตและการตลาดผ่านศูนย์กระจายสินค้าสหกรณ์ พร้อมมอบโยบายให้กับผู้แทนสหกรณ์ที่ดำเนินธุรกิจศูนย์กระจายสินค้าสหกรณ์และสหกรณ์เครือข่ายเจ้าหน้าที่สำนักงานสหกรณ์จังหวัดรวม200คนร่วมกับนายพิเชษฐ์วิริยะพาหะอธิบดีกรมส่งเสริมสหกรณ์และผู้บริหารกระทรวงเกษตรและสหกรณ์ณโรงแรมเนวาด้าคอนเวนชั่นอำเภอเมืองอุบลราชธานีจังหวัดอุบลราชธานีจัดขึ้นระหว่างวันที่15 – 17กันยายน2563ว่าการประชุมดังกล่าวจัดขึ้นเพื่อพัฒนาศักยภาพด้านการบริหารจัดการศูนย์กระจายสินค้าสหกรณ์เกิดการสร้างเครือข่ายการผลิตและการตลาดสินค้าสหกรณ์ให้มีความเข้มแข็งมากขึ้นทั้งยังสามารถเชื่อมโยงเครือข่ายธุรกิจระหว่างสหกรณ์และกลุ่มเกษตรกรผู้ผลิตกับผู้ประกอบการเอกชนได้ด้วย
รมช.มนัญญากล่าวว่าโครงการประชุมเชิงปฏิบัติการดังกล่าวมีเป้าหมายเพื่อยกระดับการพัฒนาศูนย์กระจายสินค้าสหกรณ์ให้มีความเข้มแข็งทำหน้าที่เป็นช่องทางการตลาดสินค้าคุณภาพที่ผลิตโดยขบวนการสหกรณ์ซึ่งรัฐบาลมีนโยบายที่จะใช้ระบบสหกรณ์ในการขับเคลื่อนเศรษฐกิจในระดับชุมชนให้มีความเข้มแข็งผลิตสินค้าให้มีคุณภาพได้มาตรฐานเพื่อสร้างรายได้แก่สมาชิกสหกรณ์และเกษตรกรอย่างยั่งยืนทั้งยังมุ่งเน้นให้ใช้หลักการตลาดนำการผลิตเป็นแนวทางให้เกษตรกรวางแผนการผลิตเพื่อตอบสนองความต้องการของตลาดพัฒนาศักยภาพเกษตรกรให้เป็นผู้ประกอบการทั้งด้านการผลิตและการตลาดสินค้าเกษตรอย่างมืออาชีพสามารถแข่งขันในตลาดได้
ทั้งนี้โครงการศูนย์กระจายสินค้าสหกรณ์(Cooperative Distribution Center : CDC)ได้เริ่มดำเนินการตั้งแต่ปี2555ปัจจุบันมีสหกรณ์ที่ดำเนินธุรกิจศูนย์กระจายสินค้าสหกรณ์ในจังหวัดต่างๆทั่วประเทศจำนวน120แห่งมีปริมาณธุรกิจรวมกว่า6,000ล้านบาทซึ่งสินค้าและผลิตภัณฑ์ที่มียอดจำหน่ายสูงสุดได้แก่ข้าวสารและผลไม้ตามฤดูกาลรวมทั้งปัจจัยการผลิตทางการเกษตรและสินค้าอุปโภคบริโภคต่างๆเป็นต้น
“เครือข่ายศูนย์กระจายสินค้าสหกรณ์เป็นเครือข่ายที่เข้มแข็งมีความร่วมมือกันในการแลกเปลี่ยนเรียนรู้แลกเปลี่ยนสินค้าและเป็นกลไกหลักในการกระจายผลผลิตการเกษตรมากมายซึ่งการดำเนินงานของศูนย์กระจายสินค้าสหกรณ์จะสามารถช่วยเหลือพี่น้องเกษตรกรสมาชิกสหกรณ์ให้จำหน่ายผลผลิตได้มากขึ้นมีแหล่งหรือช่องทางการจำหน่ายที่แน่นอนโดยมีศูนย์กระจายสินค้าเป็นศูนย์กลางในการรวบรวมและกระจายสินค้าสู่สมาชิกและผู้บริโภคทั่วประเทศรวมทั้งสหกรณ์และกลุ่มเกษตรกรผู้ผลิตสามารถเชื่อมโยงเครือข่ายธุรกิจกับผู้ประกอบการภาคเอกชนทำให้สมาชิกและเกษตรกรมีรายได้อย่างยั่งยืนด้วย”รมช.มนัญญากล่าว
วันอังคารที่ 15 กันยายน 2563
นายกรัฐมนตรียึดหลักความปลอดภัยของประชาชนเป็นสำคัญวอนทุกฝ่ายสอดส่องดูแลการชุมนุม
นายกรัฐมนตรียึดหลักความปลอดภัยของประชาชนเป็นสำคัญวอนทุกฝ่ายสอดส่องดูแลการชุมนุม
วันนี้ (15 กันยายน 2563) เวลา 13.15 น. ณ ตึกสันติไมตรี ทำเนียบรัฐบาล หลังการประชุมคณะรัฐมนตรี พลเอก ประยุทธ์ จันทร์โอชา นายกรัฐมนตรีและรัฐมตรีว่าการกระทรวงกลาโหม เผยว่า ตนเองไม่มีข้อขัดข้องกับการแก้ไขรัฐธรรมนูญในมาตราที่เกี่ยวกับระบบการเลือกตั้ง การเลือกนายกรัฐมนตรี ซึ่งเป็นกระบวนการในรัฐสภา และมีการหารือในคณะกรรมาธิการ (กมธ.) พิจารณาศึกษาปัญหา หลักเกณฑ์แนวทางการแก้ไขรัฐธรรมนูญ พ.ศ. 2560 ซึ่งประกอบไปทั้งพรรคฝ่ายค้านและพรรคร่วมรัฐบาลอยู่แล้ว รัฐบาลมีหน้าที่ติดตามเพื่อให้ดำเนินไปด้วยความเรียบร้อย
นายกรัฐมนตรีแสดงความห่วงใยถึงการชุมนุมที่จะเกิดขึ้นในวันที่ 19 ก.ย. นี้ ยืนยันทั้งรัฐบาลและฝ่ายความมั่นคงยึดความปลอดภัยของประชาชนเป็นหลัก กำชับให้เจ้าหน้าที่ให้ดูแลความเรียบร้อย รวมถึงขอความร่วมมือจากแกนนำและผู้เข้าร่วมชุมนุมให้ช่วยกันสอดส่องดูแลเพื่อให้ทุกคน และเยาวชน ซึ่งเป็นลูกหลานของเราได้รับความปลอดภัย เพราะรัฐบาลไม่ปิดกั้นการชุมนุมที่มีเจตนาบริสุทธิ์ อย่างไรก็ตาม นายกรัฐมนตรีแสดงความห่วงใยต่อการเผยแพร่ข้อมูลต่าง ๆ บนโซเชียลมีเดียที่อาจมีผู้ไม่หวังดีใช้เป็นเครื่องมือปลุกระดมสร้างความวุ่นวาย และอาจส่งผลกระทบต่อการทำงานของรัฐบาลได้ จึงขอให้ประชาชนทุกคนเข้าใจในการทำงานของรัฐบาลที่จะต้องบริหารราชการ จัดสรรงบประมาณ ตามกลไก เพื่อให้ประชาชนส่วนมากได้รับประโยชน์ ทั้งนี้ รัฐบาลพยายามบริหารจัดการสถานการณ์ในช่วงนี้ผ่านพ้นไปได้ด้วยดี เพื่อสร้างเสถียรภาพของในการทำงาน เช่นเดียวกับประเทศต่าง ๆ
..................
กลุ่มประชาสัมพันธ์และเผยแพร่ สำนักโฆษก
วันอังคารที่ 1 กันยายน 2563
อนุทิน เตือนอย่าหลงเชื่อคำกล่าวอ้างช่วยบรรจุเป็นข้าราชการรุ่นโควิด
รองนายกรัฐมนตรีและรัฐมนตรีว่าการกระทรวงสาธารณสุข เตือนลูกจ้าง พนักงาน สังกัดกระทรวงสาธารณสุข อย่าหลงเชื่อคำกล่าวอ้างว่าจะช่วยเหลือให้บรรจุเป็นข้าราชการรุ่นโควิด ย้ำมีกระบวนการคัดเลือกที่โปร่งใส ตรวจสอบได้ หากพบจะดำเนินการตามกฎหมายอย่างเด็ดขา
รองนายกรัฐมนตรีและรัฐมนตรีว่าการกระทรวงสาธารณสุข เตือนลูกจ้าง พนักงาน สังกัดกระทรวงสาธารณสุข อย่าหลงเชื่อคำกล่าวอ้างว่าจะช่วยเหลือให้บรรจุเป็นข้าราชการรุ่นโควิด ย้ำมีกระบวนการคัดเลือกที่โปร่งใส ตรวจสอบได้ หากพบจะดำเนินการตามกฎหมายอย่างเด็ดขาด
วันนี้ (1 กันยายน 2563) ที่ กระทรวงสาธารณสุข จ.นนทบุรี นายอนุทิน ชาญวีรกูล รองนายกรัฐมนตรี และรัฐมนตรีว่าการกระทรวงสาธารณสุข ให้สัมภาษณ์ว่า ได้รับทราบข่าวว่ามีการแอบอ้างชื่อตนและผู้บริหารเรียกรับเงินเพื่อแลกกับการบรรจุเป็นข้าราชการกรณีพิเศษในสถานการณ์โรคโควิด 19 จึงขอเตือนว่า เรื่องนี้ไม่เป็นความจริง อย่าหลงเชื่อเด็ดขาด หากผู้ใดพบการทุจริตให้ส่งหลักฐาน และแจ้งไปยังโรงพยาบาลศูนย์ โรงพยาบาลทั่วไป สำนักงานสาธารณสุขจังหวัด หรือส่วนกลาง เพื่อให้ตรวจสอบและเอาผิดกับผู้กระทำการดังกล่าว เนื่องจากการบรรจุข้าราชการมีกระบวนการคัดเลือกที่โปร่งใส สามารถตรวจสอบได้ทุกกระบวนการ โดยหน่วยงานคัดเลือกตามฐานข้อมูลบุคลากรที่เสนอ ครม. อนุมัติ ซึ่งส่วนกลางจะตรวจสอบคุณสมบัติเบื้องต้นตามรายชื่อที่ขอ ครม. และส่งให้หน่วยงานส่วนภูมิภาคตรวจสอบอีกครั้งเพื่อดำเนินการคัดเลือกผู้มีคุณสมบัติครบ ก่อนส่งกลับให้ส่วนกลางออกคำสั่งบรรจุ
“ขอเตือนว่า การแอบอ้างชื่อนั้นเป็นความผิดร้ายแรง หากพบเห็นให้แจ้งมาที่ตนได้ ซึ่งจะดำเนินการตามกฎหมายอย่างเด็ดขาด ไม่มีการละเว้น ขอให้อย่าหลงเชื่อการกระทำดังกล่าว ไม่มีกระบวนที่สอดไส้รายชื่อได้” นายอนุทินกล่าว
*************************** 1 กันยายน 2563
วันพฤหัสบดีที่ 10 กันยายน 2563
“อนุชา” ประชุมคณะกรรมการอำนวยการศูนย์ราชการสะดวก พิจารณาให้การรับรองมาตรฐานศูนย์ราชการสะดวก GECC คาดปี 63 จะสามารถรับรองมาตรฐานฯ จำนวน 455 ศูนย์
“อนุชา” ประชุมคณะกรรมการอำนวยการศูนย์ราชการสะดวก พิจารณาให้การรับรองมาตรฐานศูนย์ราชการสะดวก GECC คาดปี 63 จะสามารถรับรองมาตรฐานฯ จำนวน 455 ศูนย์
วันนี้ (10 กันยายน 2563) เวลา 09.30 น. ณ ห้องประชุม 108 อรรถไกวัลวที ชั้น 1 อาคารสำนักงานปลัดสำนักนายกรัฐมนตรี ทำเนียบรัฐบาล นายอนุชา นาคาศัย รัฐมนตรีประจำสำนักนายกรัฐมนตรี เป็นประธานการประชุมคณะกรรมการอำนวยการศูนย์ราชการสะดวก ครั้งที่ 2/2563 เพื่อพิจารณาให้การรับรองมาตรฐาน GECC ประจำปี พ.ศ.2563 ซึ่งมีหน่วยงานของรัฐสมัครขอรับการรับรองมาตรฐานดังกล่าวแล้ว จำนวน 1,461 ศูนย์ คาดว่าจะได้รับการรับรองมาตรฐาน จำนวน 455 ศูนย์ โดยจำแนกเป็นการรับรองในระดับเป็นเลิศ จำนวน 5 ศูนย์ ระดับก้าวหน้า จำนวน 95 ศูนย์ และระดับพื้นฐาน จำนวน 355 ศูนย์
รัฐมนตรีประจำสำนักนายกรัฐมนตรีกล่าวว่า นายกรัฐมนตรีมีนโยบายให้ทุกกระทรวง กรม จังหวัด และรัฐวิสาหกิจ ดำเนินการจัดให้มีศูนย์ราชการสะดวก หรือ Government Easy Contact Center “GECC” เพื่อทำหน้าที่ให้คำแนะนำ และอำนวยความสะดวกแก่ประชาชนที่มาขอรับบริการอย่างมีประสิทธิภาพ รวมทั้งสร้างความเชื่อมั่นแก่ประชาชนต่อการให้บริการจากหน่วยงานของรัฐ โดยมีคำสั่งแต่งตั้งคณะกรรมการอำนวยการศูนย์ราชการสะดวกขึ้น เพื่อกำหนดแนวทางการจัดตั้งและมาตรฐานการให้บริการของศูนย์ราชการสะดวก (มาตรฐาน GECC) กับกำหนดหลักเกณฑ์ วิธีการประเมินผลและการรับรองมาตรฐาน GECC
รัฐมนตรีประจำสำนักนายกรัฐมนตรีเผย คณะกรรมการฯ ได้พิจารณากำหนดหลักเกณฑ์เพื่อเป็นมาตรฐานในการให้บริการประชาชน 3 ด้าน ได้แก่ เกณฑ์ด้านกายภาพ เกณฑ์ด้านคุณภาพ และเกณฑ์ด้านผลลัพธ์ ซึ่งหากผ่านหลักเกณฑ์ดังกล่าว ก็จะได้รับโล่และตราสัญลักษณ์ศูนย์ราชการสะดวกที่แสดงถึงการพัฒนาการให้บริการประชาชนที่ “สะดวก รวดเร็ว เข้าถึงง่าย” เบ็ดเสร็จได้ ณ จุดเดียว โดยที่ผ่านมาตั้งแต่ปี พ.ศ. 2559-2562 คณะกรรมการฯ ได้ให้การรับรองมาตรฐาน GECC แก่หน่วยงานของรัฐไปแล้ว จำนวน 1,008 ศูนย์ มีทั้งหน่วยงานราชการในส่วนกลางและส่วนภูมิภาค และหน่วยงานรัฐวิสาหกิจต่าง ๆ เช่น การไฟฟ้าส่วนภูมิภาค การประปาส่วนภูมิภาค ศูนย์สาธารณสุข สำนักงานขนส่งจังหวัด ธนาคาร (ธ.ก.ส.) โรงพยาบาล สำนักงานที่ดิน ศูนย์ดำรงธรรมจังหวัด สำนักงานสรรพสามิตจังหวัด และสำนักงานพาณิชย์จังหวัด ซึ่งมาตรฐานดังกล่าวจะมีอายุการรับรอง 3 ปีนับจากปีที่ได้รับการรับรองนั้น ทั้งนี้ เพื่อการให้บริการที่ดีและประโยชน์สุขแก่ประชาชน สามารถติดตามหรือสอบถามข้อมูลข่าวสารได้ที่ศูนย์บริการประชาชน สำนักงานปลัดสำนักนายกรัฐมนตรี หรือผ่านช่องทาง Online ที่ Facebook คณะกรรมการอำนวยการศูนย์ราชการสะดวก
.......................................................
กลุ่มประชาสัมพันธ์และเผยแพร่ สำนักโฆษก
วันพฤหัสบดีที่ 17 กันยายน 2563
กรมควบคุมโรคเผย การตรวจโควิด 19 แรงงานไทย-ต่างด้าว ที่อาจไม่รัดกุมเพียงพอ
กรมควบคุมโรคเผย การตรวจโควิด 19 แรงงานไทย-ต่างด้าว ที่อาจไม่รัดกุมเพียงพอ
จ. 14 กันยายน 2563 นายสุวรรณชัย วัฒนายิ่งเจริญชัย อธิบดีกรมควบคุมโรค กระทรวงสาธารณสุข ชี้แจงการตรวจโควิด 19 แรงงานไทย-ต่างด้าว จากเพจหมอแล็บแพนด้า ได้โพสต์ภาพแชทของพนักงานสาวในสถานประกอบการแห่งหนึ่ง ที่เผยเรื่องราวการตรวจหาโควิด 19 ของเจ้าหน้าที่ที่ทำแบบผักชีโรยหน้าว่า "ที่ตรวจไม่เจออาจเป็นเพราะไม่ได้ตรวจอย่างจริงจัง เพราะว่าเคยมีเจ้าหน้าที่เข้ามา ตรวจคัดกรองโควิด ในสถานประกอบการที่ทำงานอยู่ และมีเจ้าหน้าที่เพียง 2 คน ทำการตรวจ โดยเอาที่วัดอุณหภูมิมายิงหัว ไม่มีการตรวจน้ำลายอะไรเลย” จากการตรวจสอบในเบื้องต้น พบว่าเหตุการณ์ดังกล่าวเกิดที่พื้นที่ในจังหวัดสงขลา โดยน่าจะเกิดจากปัญหาการสื่อสารที่ไม่ครบถ้วนของเจ้าหน้าที่ในพื้นที่ จึงเป็นเหตุทำให้เกิดความเข้าใจคลาดเคลื่อนของประชาชน โดยจากการตรวจสอบข้อมูลกับพื้นที่ พบว่าในช่วงเดือน มิถุนายน-สิงหาคม 2563 สำนักงานสาธารณสุขจังหวัดสงขลาได้รับมอบหมายจากกองเศรษฐกิจสุขภาพและหลักประกันสุขภาพ สำนักงานปลัดกระทรวงสาธารณสุข ให้ดำเนินการสุ่มตรวจแรงงานต่างด้าวในจังหวัดสงขลา จำนวน 400 ตัวอย่าง โดยผ่านความเห็นชอบจากคณะกรรมการโรคติดต่อระดับจังหวัดแล้ว ซึ่งมีการเก็บตัวอย่าง ด้งนี้ อำเภอสะเดา จำนวน 110 ตัวอย่าง อำเภอบางกล่ำ จำนวน 100 ตัวอย่าง อำเภอสิงหนคร จำนวน 103 ตัวอย่าง และ อำเภอหาดใหญ่ จำนวน 87 ตัวอย่าง ผลตรวจทั้งหมดไม่พบเชื้อ โดยมีเจ้าหน้าที่จากสำนักงานสาธารณสุขจังหวัดสงขลา และเจ้าหน้าที่จากสำนักงานสาธารณสุขอำเภอร่วมดำเนินการ ทั้งนี้ ก่อนเข้าไปดำเนินการได้มีการประสานงานกับเจ้าหน้าที่พยาบาลประจำโรงงานทุกครั้ง และได้อธิบายแนวทางการสุ่มตรวจทุกขั้นตอนได้ดำเนินการตามที่กระทรวงสาธารณสุขกำหนด
การสุ่มตรวจครั้งนี้ เป็นการเฝ้าระวังโรคโควิด 19 ในประชากรกลุ่มเสี่ยง หรือสถานที่เสี่ยงที่ต้องเฝ้าระวัง ซึ่งดำเนินการโดยสำนักงานปลัดกระทรวงสาธารณสุข โดยเป็นการตรวจจากการเก็บตัวอย่างจากน้ำลายในประชากรกลุ่มตัวอย่าง เหมือนดังเช่นการศึกษาที่ กรมควบคุมโรคได้เคยดำเนินการสุ่มตรวจไปแล้วในประชากรกลุ่มเสี่ยงต่างๆ ทั่วประเทศกว่า 100,000 ราย ในช่วงเดือนมิถุนายนที่ผ่านมา เพื่อประเมินความเสี่ยงในสถานประกอบการที่ต้องเฝ้าระวัง ซึ่งผลการตรวจในช่วงเดือนมิถุนายน-กรกฎาคม นั้น ตรวจไม่พบการติดเชื้อ และในการดำเนินงานในครั้งนี้เป็นการดำเนินการต่อเนื่อง โดยสำนักงานสาธารณสุขจังหวัดสงขลา ร่วมกับหน่วยงานที่เกี่ยวข้อง เพื่อสร้างความมั่นใจด้าน การป้องกันควบคุมโรคในระดับพื้นที่
กรมควบคุมโรค ได้มีการประสานไปยังสำนักงานสาธารณสุขจังหวัดสงขลา เพื่อให้สื่อสารทำความเข้าใจกับผู้ที่เกี่ยวข้อง รวมทั้งประชาชนในพื้นที่ เพื่อไม่ให้เกิดความเข้าใจที่คลาดเคลื่อน ทั้งนี้ ขอยืนยันว่า กระทรวงสาธารณสุข มีมาตรการในการดำเนินงานที่เคร่งครัด และมีการบูรณาการร่วมกับหน่วยงานที่เกี่ยวข้องทุกภาคส่วน จึงขอให้ประชาชนทุกคนเชื่อมั่นในระบบสาธารณสุขของประเทศไทยที่มีความเข้มแข็งและดำเนินการมาอย่างต่อเนื่อง เพื่อเฝ้าระวังป้องกันควบคุมโรค หากประชาชนมีข้อสงสัยสามารถสอบถามข้อมูลได้ที่สายด่วนกรมควบคุมโรค โทร. 1422
..........................
วันอังคารที่ 8 กันยายน 2563
กระตุ้นทุกจังวัดจัด "เดิน กิน ชิม เที่ยว ถนนคนเดิน" ฟื้นเศรษฐกิจ
--
#ไทยคู่ฟ้า ภายหลังสถานการณ์การแพร่ระบาดของโรคโควิด-19 เริ่มคลี่คลายลง และภาครัฐได้มีการผ่อนคลายมาตรการต่าง ๆ อย่างต่อเนื่อง ล่าสุด กระทรวงมหาดไทย สั่งการให้ทุกจังหวัดจัดกิจกรรม “เดิน กิน ชิม เที่ยว ถนนคนเดิน” อย่างต่อเนื่องตลอดปี อย่างน้อยเดือนละ 1 ครั้ง เพื่อส่งเสริมการท่องเที่ยว ฟื้นฟูเศรษฐกิจฐานรากและสร้างรายได้ให้ประชาชนในระดับจังหวัดทั่วประเทศ
พร้อมกำชับให้ทุกจังหวัดปฏิบัติตามมาตรการป้องกันโรคโควิด-19 ในรูปแบบชีวิตวิถีใหม่ (New Normal) อย่างเคร่งครัด เพื่อความปลอดภัยและสร้างความเชื่อมั่นให้กับประชาชนและนักท่องเที่ยว
วันพุธที่ 16 กันยายน 2563
อนุทิน เผย WHO ชื่นชมไทยควบคุมโรคโควิด 19 ได้ดี ผลิตคลิปเผยแพร่ทั่วโลก
รองนายกรัฐมนตรีและรัฐมนตรีว่าการกระทรวงสาธารณสุข เผยองค์การอนามัยโลกผลิตสารคดีความสำเร็จของประเทศไทยในการควบคุมโรคโควิด 19 เผยแพร่ ชื่นชมระบบสาธารณสุขพื้นฐานเข้มแข็ง ใช้ยุทธศาสตร์การมีส่วนร่วมทุกภาคส่วน มี อสม.ช่วยเฝ้าระวังในชุมชน
รองนายกรัฐมนตรีและรัฐมนตรีว่าการกระทรวงสาธารณสุข เผยองค์การอนามัยโลกผลิตสารคดีความสำเร็จของประเทศไทยในการควบคุมโรคโควิด 19 เผยแพร่ ชื่นชมระบบสาธารณสุขพื้นฐานเข้มแข็ง ใช้ยุทธศาสตร์การมีส่วนร่วมทุกภาคส่วน มี อสม.ช่วยเฝ้าระวังในชุมชน นักระบาดวิทยามีความชำนาญ ห้องแล็บมีศักยภาพ เข้มค้นหา แยกกัก รักษาผู้ป่วย และติดตามผู้สัมผัส
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวว่า ประเทศไทยสามารถควบคุมการแพร่ระบาดของโรคโควิด 19 ได้เป็นอย่างดี จนเป็นที่ยอมรับและได้รับการชื่นชมจากองค์การอนามัยโลกและนานาประเทศ องค์การอนามัยโลกจึงมาถ่ายทำและผลิตวิดีโอ “แบ่งปันประสบการณ์โควิด19และมุมมองการตอบสนองของประเทศไทย”เป็นคลิปสารคดีเกี่ยวกับความสำเร็จของประเทศไทยในการตอบสนองต่อโรคโควิด 19 และการป้องกันควบคุมโรค เพื่อถ่ายทอดและแบ่งปันประสบการณ์แก่ประเทศอื่นๆ ทั่วโลก ถือเป็นประเทศที่ 2 ถัดจากประเทศนิวซีแลนด์ โดยได้จัดทำเป็นวิดีโอ 2 ภาษา คือ ภาษาไทย และภาษาอังกฤษ มีความยาวประมาณ 4.25 นาที เผยแพร่ทางช่อง Youtube ของ World Health Organization https://youtu.be/0wFuq-QdwAU หรือดูข้อมูลเพิ่มเติมได้ที่เว็บไซต์องค์การอนามัยโลกwww.who.int/covid-19
นายอนุทินกล่าวต่อว่า ใจความสำคัญที่ต้องการถ่ายทอดคือ หากมีระบบสาธารณสุขพื้นฐานที่เข้มแข็ง การต่อสู้กับโรคระบาดอย่างโรคโควิด 19 จะง่ายขึ้นมาก ซึ่งประเทศไทยใช้เวลาถึง 40 ปีในการลงทุนกับโครงสร้างพื้นฐานด้านสาธารณสุข โดยจุดเด่นของระบบสุขภาพของไทยคือ การออกแบบเพื่อปรับเปลี่ยนได้ตามความต้องการ ตอบสนองได้รวดเร็วด้วยยุทธศาสตร์ที่ให้ทุกภาคส่วนในสังคมมีส่วนร่วมในการป้องกัน ค้นหา รักษา และติดตาม ซึ่งองค์การอนามัยโลกได้พยายามสื่อสารกับทุกประเทศถึงความจำเป็นในการค้นหาผู้ป่วย แยกกัก รักษา และติดตามผู้สัมผัส
นอกจากนี้ องค์การอนามัยโลกมองว่าปัจจัยความสำเร็จของประเทศไทยคือ การที่มีอาสาสมัครสาธารณสุขประจำหมู่บ้าน (อสม.) และอาสาสมัครสาธารณสุขต่างด้าว (อสต.) ซึ่งเป็นส่วนหนึ่งของระบบสุขภาพที่มีความเข้มแข็ง ทำงานร่วมกับเจ้าหน้าที่สาธารณสุข เฝ้าระวังควบคุมการแพร่ระบาดในชุมชน มีบุคลากรทางการแพทย์ที่มีแรงจูงใจ ทุ่มเททำงาน มีนักระบาดวิทยาภาคสนามที่มีความชำนาญ ห้องปฏิบัติการมีศักยภาพสูง และความร่วมมือของทุกภาคส่วนทั้งภาครัฐ ภาคเอกชน และประชาสังคม เป็นสิ่งสำคัญที่ช่วยให้รัฐบาลควบคุมการระบาดของโรคโควิด 19 ได้ ความสำเร็จในการรับมือโรคโควิด 19 จึงเป็นบทพิสูจน์ถึงการเตรียมการและวางแผนกันมาอย่างดีของประเทศไทย
ด้าน ดร. ทีโดรส อัดฮานอม กีบรีเยซุส ผู้อำนวยการใหญ่องค์การอนามัยโลก (WHO) กล่าวว่า การตอบสนองอย่างรวดเร็วและมีประสิทธิภาพของประเทศไทยเป็นแบบอย่างที่น่ายกย่องซึ่งมีรากฐานจากหลายทศวรรษแห่งการลงทุนในโครงสร้างพื้นฐานด้านสาธารณสุขและความพร้อมในระดับสูงที่จะรับมือกับการระบาดของไวรัสหรือสถานการณ์สาธารณสุขฉุกเฉินอื่นๆ เช่นเดียวกับหลายประเทศทั่วโลก ประเทศไทยได้เริ่มรับมืออย่างรวดเร็วเมื่อต้นเดือนมกราคมเมื่อเริ่มมีสัญญาณบ่งชี้ว่าโรคโควิด 19 จะเป็นปัญหาใหญ่ ข้าพเจ้าขอชื่นชมการทำงานอย่างแข็งขันของรัฐบาลในการขับเคลื่อนทุกภาคส่วนของสังคมเพื่อรับมือกับความท้าทายใหญ่หลวงนี้ และขอแสดงความยินดีกับบุคลากรทางการแพทย์และอาสาสมัครทุกคนที่ได้ทุ่มเทเพื่อช่วยชีวิตผู้อื่น
********************************* 16 กันยายน 2563
วันเสาร์ที่ 29 สิงหาคม 2563
รายงานข่าวกรณีโรคติดเชื้อไวรัสโคโรนา 2019 (COVID-19) ประจำวันที่ 29 สิงหาคม 2563
รายงานข่าวกรณีโรคติดเชื้อไวรัสโคโรนา 2019 (COVID-19)
ประจำวันที่ 29 สิงหาคม 2563
สถานการณ์ผู้ติดเชื้อไวรัสโคโรนา 2019 ในประเทศไทยวันนี้ มีผู้ติดเชื้อรายใหม่ 1 ราย เป็นผู้ที่เดินทางกลับจากประเทศเนเธอร์แลนด์ และเข้ากักตัวในสถานที่รัฐจัดให้ มีผู้ป่วยกลับบ้านได้ 5 ทำให้มีผู้ป่วยกลับบ้านสะสม 3,242 ราย หรือคิดเป็นร้อยละ 95.05 ของผู้ป่วยทั้งหมด มีผู้ป่วยที่ยังรักษาอยู่ในโรงพยาบาล 111 ราย หรือร้อยละ 3.25 ของผู้ป่วยทั้งหมด ไม่มีผู้เสียชีวิตเพิ่ม รวมผู้เสียชีวิตสะสม 58 ราย ผู้ป่วยสะสมทั้งสิ้น 3,411 ราย
สำหรับผู้ติดเชื้อรายใหม่วันนี้ เป็นเพศหญิง อายุ 30 ปี สัญชาติไทย อาชีพ รับจ้าง เดินทางมาจากประเทศเนเธอร์แลนด์ ถึงประเทศไทยวันที่ 15 สิงหาคม 2563 เข้ากักตัวในสถานกักตัวที่รัฐจัดให้ (State Quarantine) ที่ จ.ชลบุรี พบเชื้อจากการตรวจในครั้งที่ 2 วันที่ 26 สิงหาคม 2563 (วันที่ 12 ของการกักตัว) ไม่มีอาการ
นายแพทย์โสภณ เอี่ยมศิริถาวร ผู้อำนวยการกองโรคติดต่อทั่วไป กรมควบคุมโรค ให้สัมภาษณ์ว่า สถานการณ์การของโรคโควิด 19 ทั่วโลกขณะนี้ยังคงพบการแพร่ระบาดเป็นวงกว้าง มีรายงานผู้ติดเชื้อทั่วโลกสะสม 24,906,503 ราย มีอัตราการการเพิ่มของผู้ติดเชื้อรายใหม่ในแต่ละวันกว่า 200,000 ราย ซึ่งประเทศที่พบผู้ติดเชื้อสูงสุด คือ สหรัฐอเมริกา, บราซิล และอินเดีย นอกจากนี้มีหลายประเทศกลับมาพบการระบาดในระลอกที่ 2 เช่น ประเทศญี่ปุ่น เกาหลีใต้ เขตปกครองพิเศษฮ่องกง เวียดนาม เมียนมาร์ เป็นต้น สำหรับประเทศไทยได้จัดมาตรการป้องกันการแพร่ระบาดของเชื้อโควิด 19 รองรับในผู้ที่เดินทางมาจากต่างประเทศทุกราย โดยมีระบบเฝ้าระวังกักตัวในสถานที่รัฐจัดให้ (State Quarantine) , สถานที่กักตัวที่รัฐกำหนด (Alternative State Quarantine) หรือโรงพยาบาลทางเลือก (Alternative Hospital Quarantine) นอกจากนี้บริเวณด่านพรมแดนต่างๆ มีด่านควบคุมโรคระหว่างประเทศร่วมกับหน่วยงานที่เกี่ยวข้อง เฝ้าระวังกลุ่มแรงงาน และผู้ที่เดินทาง เพื่อป้องกันการนำเชื้อโควิด 19 เข้าสู่ประเทศ
อย่างไรก็ตามแม้ว่าขณะนี้ประเทศไทยจะไม่พบการติดเชื้อภายในประเทศต่อเนื่องเป็นเวลากว่า 3 เดือนแล้ว แต่เพื่อเป็นการป้องกันการระบาดระลอก 2 เช่นเดียวในหลายประเทศ ความร่วมมือร่วมใจของประชาชนที่ตระหนักและปฏิบัติตามมาตรการป้องกันตนเองคือสิ่งสำคัญที่จะช่วยลดความเสี่ยงในการแพร่ระบาดของเชื้อโควิด 19 ได้ ด้วยการสวมหน้ากากอนามัย/หน้ากากผ้าทุกครั้งที่ออกนอกบ้าน ไม่นำตัวเองไปสัมผัสกับความเสี่ยงต่างๆ เลี่ยงการไปอยู่ในสถานที่แออัดคนรวมกันจำนวนมาก เว้นระยะห่าง ล้างมือบ่อยๆ รับประทานอาหารร้อน ใช้ช้อนกลางส่วนตัว ที่สำคัญคือเมื่อป่วยเป็นไข้ มีอาการระบบเดินหายใจ เช่น ไอ มีน้ำมูก ต้องอยู่บ้านพักรักษาตัวไม่ไปในสถานที่ต่างๆ ป้องกันการแพร่เชื้อสู่ผู้อื่น และลงทะเบียนเข้า-ออก สถานที่ในแพลตฟอร์มและแอปพลิเคชัน “ไทยชนะ” ทุกครั้งที่เข้าใช้บริการในสถานที่ต่างๆ เพราะเมื่อหากพบผู้ติดเชื้อ จะใช้เป็นข้อมูลในการติดตามผู้สัมผัสนำเข้าสู่ระบบการเฝ้าระวัง ป้องกัน ควบคุมโรคต่อไป
********************* 29 สิงหาคม 2563